รองนายกรัฐมนตรี ย้ำ ประชาชนไทยจะได้เห็นพระราชพิธีบรมราชาภิเษกตามราชประเพณีโบราณสมบูรณ์ที่หาชมได้ยากในวันที่ 4 พฤษภาคมนี้
รองนายกรัฐมนตรี ย้ำ ประชาชนไทยจะได้เห็นพระราชพิธีบรมราชาภิเษกตามราชประเพณีโบราณสมบูรณ์ที่หาชมได้ยากในวันที่ 4 พฤษภาคมนี้ โดยเฉพาะพิธีการจัดทำน้ำอภิเษกและน้ำสรงพระมุรธาภิเษกนายวิษณุ เครืองาม รองนายกรัฐมนตรี ในฐานะประธานคณะกรรมการฝ่ายจัดพิธีการพระราชพิธีบรมราชาภิเษก ได้กล่าวปาฐกถาพิเศษ "พระราชพิธีบรมราชาภิเษก ความรู้ที่ปวงชนชาวไทยควรทราบ" จัดโดย สมาคมแห่งสถาบันพระปกเกล้า และ สถาบันพระปกเกล้า ว่า ธรรมเนียมของประเทศไทยที่ถือปฏิบัติมาแต่โบราณที่มีความยิ่งใหญ่และสำคัญที่สุดของประเทศมี 2 พิธี คือ พระราชพิธีถวายพระเพลิงพระบรมศพ และพระราชพิธีบรมราชาภิเษก เพราะเกิดขึ้นได้ยากต้องอาศัยเหตุ ฤกษ์เวลา และความเหมาะเจาะ จึงต้องจัดพระราชพิธีอย่างยิ่งใหญ่ตามโบราณราชประเพณีทั้งหมดตามแบบของศาสนาพราหมณ์ผสมผสานกับศาสนาพุทธที่เริ่มเกิดขึ้นมาตั้งแต่รัชกาลที่ 4 เพื่อไม่ให้ห่างไกลจากพระพุทธศาสนา โดยประชาชนไทยจะได้เห็นในช่วงวันที่ 4 พฤษภาคมนี้ ถือเป็นการป่าวประกาศให้เทวดารู้ว่าบัดนี้จะมีพระมหากษัตริย์เกิดขึ้นอีกพระองค์ในวันพระราชพิธีบรมราชาภิเษก หรือเรียกว่า "วันฉัตรมงคล" ส่วนวันขึ้นครองราชย์ หรือการเปลี่ยนรัชกาล หรือการเปลี่ยนแผ่นดิน ถือเป็นการป่าวประกาศให้ประชาชนรู้ว่ามีพระเจ้าแผ่นดินพระองค์ใหม่ที่มีศักดิ์มีสิทธิ์ตามกฎหมายและรัฐธรรมนูญทุกประการ แต่มีข้อจำกัดคือทรงเป็นได้แค่ "สมเด็จพระเจ้าอยู่หัว" ทำให้วันขึ้นครองราชย์กับวันบรมราชาภิเษกมีความแตกต่างกันแต่มีความสำคัญต่อพระมหากษัตริย์ทั้ง 2 วัน ซึ่งธรรมเนียมและราชประเพณีแบบนี้ชาติตะวันตกไม่มี ทั้งนี้ สิ่งสำคัญของพระราชพิธีบรมราชาภิเษกต้องทำให้ครบ 3 พิธี โดยใช้น้ำศักดิ์สิทธิ์ที่ผ่านฤกษ์เสกน้ำอภิเษก ประกอบด้วย สรงพระมุรธาภิเษก (อาบน้ำ) // ถวายน้ำอภิเษก (รดน้ำ) และสวมพระมหาพิชัยมงกุฎ เป็นหนึ่งใน 5 สิ่งของเครื่องเบญจราชกกุธภัณฑ์ รองนายกรัฐมนตรี กล่าวย้ำว่า เมื่อทำครบทั้งหมด 3 พิธี ภายในเวลา 2 ชั่วโมง ตั้งแต่เวลา 10.00 - 12.00 น. วันที่ 4 พฤษภาคม จะเป็นอันเสร็จสมบูรณ์ของพระราชพิธีบรมราชาภิเษก โดยพระมหากษัตริย์ไทยพระองค์ใหม่จะได้รับการสถาปนาอย่างเป็นทางการขึ้นเป็น "พระบาทสมเด็จพระเจ้าอยู่"